Foto’s: Meer as 200 beseer ná treine botsFoto: ANA Lillian Mofokeng, woordvoerder van Metrorail, het aan ANA gesê niemand is kritiek beseer nie. Die beseerdes is na sewe nabygeleë hospitale vervoer en Vrydagaand teen 22:00 was al meer as 100 mense ontslaan nadat hulle vir geringe beserings behandel is. Volgens Mofokeng het die botsing omstreeks 18:00 Vrydagaand plaasgevind. Sy het gesê ŉ voorlopige ondersoek word gedoen om vas te stel wat gebeur het. Die twee treine was na Soweto op pad. Volgens ŉ ooggetuie het die een trein stilgestaan toe die ander een van agter daarteen gebots het. Van die passasiers kon self uit die wrak klim, terwyl ander uitgehelp moes word. Volgens paramedici het talle mense ernstige beserings opgedoen. “Die een trein het by ŉ teken stilgehou, waarna die ander een van agter af gekom en getoet het voor hy in hom vasgery het,” het een van die passasiers gesê. “Duidelik was daar spoed betrokke, maar tekenbeheer is ook ŉ probleem, want hoe kan een trein stop en dan kom nog een van agter af?” Volgens Mofokeng het Metrorail busse gereël om die gestrande passasiers te vervoer.